รัฐมนตรี Hillary Clinton กล่าวปราศรัยเรื่องนโยบายการต่างประเทศของสหรัฐ
รัฐมนตรี Hillary Clinton ของกระทรวงการต่างประเทศสหรัฐ กล่าวปราศัยเรื่องนโยบายการต่างประเทศของรัฐบาลสหรัฐต่อที่ประชุมขององค์กรวิจัยเอกชน
คำปราศัยครั้งนี้มีขึ้นก่อนการเดินทางเยือนอินเดียและประเทศไทยของรัฐมนตรีกระทรวงการต่างประเทศสหรัฐในสัปดาห์นี้ ประเด็นสำคัญของคำปราศัยครั้งนี้เน้นหนักไปที่ตะวันออกกลางโดยเฉพาะอิหร่าน และปัญหาระหว่างอิสราเอลกับชาวปาเลสไตน์และปัญหาในแอฟกานิสถานกับปากีสถาน รัฐมนตรีกระทรวงการต่างประเทศสหรัฐ กล่าวว่าแม้การปราบปรามผู้ประท้วงผลการเลือกตั้งในอิหร่านจะทำให้นานาชาติมีมุมมองรัฐบาลอิหร่านใหม่อีกด้านหนึ่งสหรัฐก็ยังควรเจรจาหารือโดยตรงกับอิหร่านอยู่ต่อไปในประเด็นสำคัญๆเช่นโครงการนิวเคลียร์ของอิหร่าน และการที่อิหร่านให้การสนับสนุนการก่อการร้ายเพื่อที่จะตัดสินได้ว่า อิหร่านปรารถนาที่จะเข้าเป็นสมาชิกที่มีความรับผิดชอบในประชาคมโลกหรือยังอยากจะถูกแปลกแยกโดดเดี่ยวต่อไป รัฐมนตรี Hillary Clinton ของกระทรวงการต่างประเทศสหรัฐให้ความเห็นว่าการเจรจากันโดยตรงเป็นวิธีดีที่สุดในการนำเสนอ และอธิบายทางเลือกนั้นๆและว่าด้วยเหตุนี้สหรัฐจึงเสนอโอกาสที่จะได้เจรจากันโดยตรงต่อผู้นำของอิหร่านรัฐมนตรี Clintonกล่าวไว้ด้วยว่า อิหร่านไม่มีสิทธิที่จะมีอาวุธนิวเคลียร์และสหรัฐมุ่งมั่นที่จะสะกัดกั้นอิหร่านในเรื่องนี้ แต่อิหร่านมีสิทธิที่จะมีพลังงานนิวเคลียร์ไว้ใช้ถ้าอิหร่านสามารถทำให้ประชาคมนานาชาติเชื่อมั่นได้ว่าจะใช้พลังงานดังกล่าวอย่างสันติเท่านั้น รัฐมนตรีกระทรวงการต่างประเทศสหรัฐกล่าวแสดงความเชื่อมั่นว่าอิหร่านจะเป็นผู้มีบทบาทเชิงสร้างสรรได้ในภูมิภาค ถ้าเลิกข่มขู่เพื่อนบ้านและยุติการสนับสนุนการก่อการร้าย ในขณะเดียวกัน รัฐมนตรี Clinton เน้นถึงความสำคัญในความพยายามของรัฐบาลสหรัฐที่จะขบแก้ปัญหาความขัดแย้งระหว่างอิสราเอลกับชาวปาเลสไตน์ให้ได้ด้วย ในส่วนที่เกี่ยวกับแอฟกานิสถานและปากีสถานนั้น รัฐมนตรี Hillary Clinton กล่าวว่า ความมั่นคงแห่งชาติของสหรัฐ พร้อมทั้งอนาคตของแอฟกานิสถานขึ้นอยู่กับการที่ปากีสถานจะสามารถคงความเป็นประชาธิปไตยไว้ได้อย่างมีเสถียรภาพและมีเศรษฐกิจที่มั่นคง สำหรับการต่อสู้กับพวก Taliban ที่ดำเนินอยู่ในแอฟกานิสถานเวลานี้รัฐมนตรีกระทรวงการต่างประเทศสหรัฐให้เหตุผลว่า เป็นเพราะพวก Taliban ให้การคุ้มครองกลุ่มก่อการร้าย Al-Qaidaแต่กล่าวไว้ว่า สหรัฐพร้อมที่จะติดต่อเจรจากับพวก Taliban ที่เต็มใจจะแยกตัวออกจากพวกAl-Qaida การปราศัยของรัฐมนตรี Clinton ครั้งนี้เน้นย้ำแนวนโยบายของรัฐบาลสหรัฐชุดประธานาธิบดี Obama ที่เรียกว่าSmart Power ซึ่งอาศัยใช้การทูตและการให้ความช่วยเหลือในการพัฒนาอย่างสมดุลกับกำลังทัพ รัฐมนตรีกระทรวงการต่างประเทศสหรัฐออกเดินทางในวันพฤหัสบดีนี้เพื่อเยือนอินเดียและจะแวะเยือนประเทศไทยเพื่อร่วมการหารือกับภาคีอาเซียนด้วย